- Jeg er flyttet hen til min mor, for jeg kan ikke klare det længere, siger Tanja Frederiksen, som er blandt beboerne på Karolinesvej i Hjørring, der ikke længere kan bo i sin lejlighed på grund af fugt. Og hun er ikke den eneste. Mellem otte og ti af lejlighederne oplever dagligt at vandet driver ned af væggene og drypper ind af lofterne. Skaden skete i februar, da stormen rev taget af boligblokken. Siden har beboerne ventet på nyt tag, men dårligt vejr og mangel på byggematerialer har forsinket arbejdet. - Vi er meget kede af det på beboernes vegne og jeg kan garantere, at vi skynder os så meget som det overhovedet er muligt, forklarer Jens Ole Jørgensen, der er forretningsfører i Bygge & Boligforeningen af 1938, der ejer ejendommen. Beboerne skal i første omgang henvende sig til deres eget forsikringsselskab for at blive genhuset, men boligforeningen lover at skaffe tag over hovedet, hvis forsikringen ikke dækker.
Stormskadet boligblok er fortsat uden tag. 
Nu har beboerne fået nok.